কেমন দিন কাটল ইরাকে? এই প্রশ্ন শুনে সাবিদুল মণ্ডল, জামির মণ্ডল, সমাধি মণ্ডল, রফিক শেখরা হতাশা উগরে দেন। একবাক্যে বলেন, "বিমান থেকে নামার পর আমাদের নিয়ে যাওয়া হয়েছিল ইরাকের মোসুল শহরে। আমাদের বলা হল, পাসপোর্ট ওদের জিম্মায় রাখতে। মালিক বলল, এটাই নাকি চাকরির শর্ত। এর পর যা শুরু হল, সেটা নরকবাস! একবেলা খেতে পেতাম। একটা টিনের চালা দেওয়া ঘরে ২৭ জন থাকতাম গাদাগাদি করে। ওই গরমে ঘরে পাখা পর্যন্ত ছিল না। প্রতিবাদ করায় আমাদের কয়েকজনকে কুকুরের মতো পিটিয়েছিল। দু'মাস পরপর মাইনে দিত। তাও যে টাকা দেবে বলেছিল, তার থেকে অনেক কম পেতাম। বাইরে কারও সঙ্গে কথা বলতে দিত না। ছ'মাস এভাবে কাটিয়ে দেওয়ার পর ভেবেছিলাম, হয়তো মরেই যাব। কিন্তু ওপরে আল্লা আছেন। একদিন শুনলাম, জঙ্গিদের ভয়ে সবাই শহর ছেড়ে পালাচ্ছে। আমরা আর কোথায় যাব? কাউকে চিনি না, হাতে তেমন পয়সাও নেই। তাই আস্তানায় রয়ে গেলাম। জঙ্গিরা আমাদের ধরেছিল। তবে ওদের কাছ থেকে অনেক ভালো ব্যবহার পেয়েছি। দু'বেলা খেতে দিয়েছে। এক দিন সর্দার গোছের একজন এসে বলল, ভারত সরকারের সঙ্গে নাকি কথা হয়েছে। আমাদের ছেড়ে দেওয়া হবে। তার পর সত্যিই ছাড়া পেলাম। তাই দেশে ফিরতে পেরেছি।"